和程漁莊救燕
作者：牟巘
朝代：宋

paragraphs: 燕巢屹高壘，蛇行危折罄。
不虞猝見侵，怪事發軒屏。
黄口養漸大，紫翮翻相映。
雌雄力難護，吞噬氣方盛。
豈不避戊己，天意特未定。
主人勇赴救，爲惠固當竟。
蜿蜒墮尺箠，折首甘所迎。
古人致陰類，嗜好用其性。
此族遭炮燔，往往多夭橫。
人固異於物，縱暴胡忍聽。
試看自古來，善者終必勝。
羿殞莽亦屠，曾莫保軀命。
報應各以類，豈不信可證。
驅而放之菹，是乃三代政。
姑用柳子言，鋤吾草萊徑。